text: I X.
  Comitia igitur iis creandis indicuntur. Eventus eorum, ut loquitur & judicat Livius, docuit alios animos in contentione libertatis dignitatisque, alios secundum deposita certamina incorrupto judicio esse, Tribunos enim omnes patritios creavit populus; contentus eo quod ratio habita plebejorum esset. Hanc modestiam, aequitatemque & altitudinem animi, ubi nunc in uno inveneris, quae tunc populi universi fuit? Liceat mihi à tanto auctore dissentire. Jure suo nunc maximè uti & plebejorum habere rationem debuit populus, qui eo hactenus non usus experiendo didicerat, sic se in harum contentionum gravissimam tempestatem incidisse. Aliàs ipso facto jam confirmato jure, patritii plebejis poterant anteferri, cum res ipsa dictet, nobiles, si caetera sint pa-res, ignobilibus in distributione publicorum honorum esse praeponendos.